Дунейпсо шыгъажэ кIыхь зэпеуэ
Италием хыхьэ Пизэ къалэм шыгъажэ кIыхьымкIэ дунейпсо чемпионат щекIуэкIынущ накъыгъэм и 22-м. Къэрал 35-м къикIа лIыкIуэхэр щызэпеуэну зэхьэзэхуэшхуэм мы гъэм хэтынущ Къэбэрдей-Балъкъэрым щыщ шууиплI.
Иужьрей илъэс зыбжанэм зи лэжьыгъэ щхьэпэхэмкIэ гу зылъыдэзыгъэта «Адыгэшым и фондым» и лIыкIуэхэщ адыгэщIым къыщыхъуа адыгэшкIэ урым губгъуэм ихьэнухэр: «Шэрджэс дерби» зэхьэзэхуэм и къызэгъэпэщакIуэ, «Адыгэшым и фондым» и унафэщI, Урысейм щекIуэкI шыгъажэ кIыхь зэпеуэхэм къыщигъэлъэгъуа зэфIэкIымкIэ япэ увыпIэр къэзыхьа Сибэч Артур (и шым и цIэр Чингисхъанщ); а зэпеуэ дыдэм хэта Зыхъуэ Замир (Къарэгъуэз), махуипщIым и кIуэцIкIэ километр 1000 къыщызэпача дунейпсо рекордыр зыгъэува шууищым яз Джатэ Щамил (Нарт), 2019 гъэм екIуэкIа «Адыгэшым и кубокыр» къэзыхьауэ щыта Хъупсырджэн Залым (Бэркъас). Псори Урысейм шыгъажэ кIыхьхэмкIэ и гуп къыхэхам щыщщ.
ЗэрыжытIащи, шыгъажэр щекIуэкIынур Италием хыхьэ Пизэ къалэм пэгъунэгъу Сан-Россоре ипподром цIэрыIуэрщ. НэщI мазэр имыухыу гъуэгу техьа ди щIалэхэр урым щIыналъэм нэсакIэщ. Зэпеуэр къызэзыгъэпэща IуэхущIапIэм хъыбар зэбгритыкIам ипкъ иткIэ, накъыгъэм и 20-м чемпионатыр къызэIуахынущ. Адыгэ хэкум цIыху куэд ису пIэрэ адыгэлIымрэ адыгэшымрэ я дунейпсо утыку ихьэкIэ хъунур къафIэмыIуэхуу?!
Къэбэрдей-Балъкъэрым икIахэм нэмыщI, зи гугъу тщIы зэпеуэм хэтынущ Нартан щекIуэкI шыгъажэхэм къекIуэлIэрей белорус хъыджэбз Мороз Алёнэ. ««Адыгэшым и фондым» фIыщIэ хузощI. Белоруссием икIа шым япэ дыдэ апхуэдиз лъагагъ зиIэ зэпеуэм хэтыну Iэмал игъуэтащ абы и фIыгъэкIэ», — щетх Алёнэ и Фейсбук напэкIуэцIым, Амырхъан зи цIэ и адыгэшым и гугъу ищIкIэрэ. Адыгэ щIалиплIым я етхуанэу гуп къыхэхам хэтщ Къэрэшей-Шэрджэсым щыщ Куба-нов Рамини.
«Чемпионатыр щекIуэкIыну махуэр накъыгъэм и 22-м зэрырихьэлIар Iуэху къызэрыгуэкIыу къэплъытэ хъунукъым», — жаIэ зэхьэзэхуэм нэхъ нэ лейкIэ кIэлъыплъхэм. КъызэрыщIэкIымкIэ, а махуэм «шыгъажэ кIыхьхэмкIэ дунейпсо чемпион» цIэм щIэбэнынущ ар иджыпстукIэ зезыхьэ Хауме Пунти Дакс, зи щIыхьыр ин Хамдан ибн Аль-Мактум, Марие Альварес Понтон сымэ. Ардыдэщ ящIэ-нур Европэм и чемпионхэу Лалишиа Констанцэ, зи цIэ къитIуа Хауме Пунти Даксрэ Мария Альварес Понтонрэ. Мы гъэм зэпеуэм Иракыр япэу къыхохьэ.
Урысейм икIахэм къэралым и ныпыр яIыгъыну хуиткъыми, и гуп къыхэхар Шы спортымкIэ федерацэм и бэракъ лъабжьэм щIэтынухэщ. Чемпионатым дамыгъэ хуэхъуащ Италием и ныпыр зэрызэхэт плъыфэхэмкIэ цIэлэжа шым и теплъэр.
Чэрим Марианнэ.
